**Avdeling Alternative arena - et endagstilbud ved BKL.**

Avdeling alternative arena har fire ulike opplæringsarenaer som tar imot elever fra hele Bergen kommune. Arenaene er plassert ulikt geografisk, og vi forsøker i den grad det er mulig å dekke eget nærområdet i inntaksprosessen. Inntaket tas i avdelingen og er basert på søknad, sakkyndighet og eventuell IOP.

Vi er et spesialpedagogisk tilbud til elever som av ulike årsaker strever med å mestre full uke i ordinært opplæringstilbud. Målgruppen er elever mellom 5. – 10. trinn. Arenaene har grupper på mellom fire til seks elever daglig, med to til tre ansatte på hver arena. Elevene har en fast gruppedag hele den tiden vedtaket gjelder for. Elevtid er mellom kl.09.00 – 14.00. Mandager er administrasjon og møtedag for hele BKL.

Vi har kontinuerlig inntak med hoved inntaket på våren. Søknadsfristen er 01. februar. Skolene søker gjennom BK 360, til BKL sitt postmottak, (ikke på personnavn) og søknaden må støttes av PPT med sakkyndig vurdering. I inntaksprosessen vil BKL trenge lesetilgang til sakkyndig vurdering og elevenes IOP fra skolen. Bekreftelse om plass gis utelukkende for inneværende skoleår. Bekreftelse om ventelisteplass vil alltid gjelde inneværende skoleår. Hjemmeskolen har det formelle ansvaret for elevens opplæring, og er ansvarlig for at vårt endagstilbud blir en del av elevens individuelle opplæringsplan. Vi skal være en fast del av elevens IOP.

Hjemmeskolen må gi enkeltvedtak etter § 5.1, basert på denne bekreftelsen av et spesialpedagogisk tiltak og på egne tiltak på hjemmeskole.

Det sendes ut en forpliktende samarbeidsavtale mellom avdeling Alternativ arena og hjemmeskole for hver enkelt elev. Denne innebærer at BKL ved avdeling Alternativ arena deltar på samarbeids-møter og ansvarsgruppemøter. Avdeling Alternativ arena kan også være et ledd i og bidra i tverretatlig og tverrfaglig samarbeid. I tillegg sendes det ut samtykkeerklæring for elev vedr. aktivitet ved de alternative arenaene. Begge disse skal returneres i BK360 til BKL sitt postmottak.

Når en elev har fått bekreftelse om tildelt plass på en aktuell arena, vil elev, foresatte, kontaktlærer og ev. avdelingsleder innkalles til en inntakssamtale på den aktuelle arenaen. Det vil være naturlig at andre samarbeidspartnere deltar i prosessen i noen tilfeller. Det er mulig å besøke en aktuell arena etter avtale. Hvert år regnes som avsluttende, og det sendes en avsluttende rapport om gitt spesialundervisning i BK360 til den enkelte skoles postmottak.

Alle våre arenaer har alt nødvendig utstyr til de forskjellige aktivitetene. Videre har undervisningspersonalet de nødvendige godkjenninger og sertifikater som må til for å gjennomføre en sikker og trygg skoledag for alle sine elever.

På alle våre arenaer er det målsetningen om økt sosial kompetanse som prioriteres. Vi arbeider med en praktisk tilnærming til fagene og gjennom aktiviteter tilrettelegger vi for kommunikasjon og samspill. Vi jobber for å skape gode relasjoner som styrker den voksnes posisjon til å veilede elevene både i sosial kompetanse og i det faglige. Den praktisk tilnærming er for de fleste motiverende og engasjerende. Vi sørger for gode mestringsopplevelser som kan bidra til et bedre selvbilde og bedre utgangspunktet for læring.

Avslutning av vedtaket og tilbakeføring av elev midt i skoleåret skjer ved utmelding. F.eks. ved at plassen sies opp på initiativ fra en av partene (Alternativ arena eller eleven/skole). Det kan være fordi det ikke registreres utvikling over tid, eller fordi eleven har behov for å bruke mer tid sammen med klassen. I all hovedsak handler det om at eleven er klar for tilbakeføring og bedre kan nyttiggjøre seg det ordinære opplæringstilbudet på hjemmeskolen. Elevens utbytte og utvikling evalueres underveis i samarbeid med elevens kontaktlærer og hjemmeskole.

Vi ønsker å gi elevene:

\* en tro på livet

\* selvtillit og tro på egenverdi

\* spenning og utfordring

\* et attraktivt tilbud som ansporer til egen læring

\* en følelse av mestring og tro på egen læring

\* positive og voksne identifikasjonsfigurer

Grunnlaget for valg av aktiviteter i de ulike arenaene vil være:

* aktivitet som virkemiddel for relasjonsbygging og faglig læring
* skape mestringsopplevelser
* aktiviteter som eksponerer eleven i en ny og positiv rolle
* gode betingelser for bygging av et positivt selvbilde
* etablere fellesskap, tilhørighet og trygghet
* skape aksept for aktiviteter og ferdigheter som utgjør en positiv del av elevens ferdighetsrepertoar

**Våre læringsarenaer:**

**Alvøen arbeidstrening**

Alvøen arbeidstrening drives av en lærer og en spesialpedagog. Alvøen arbeidstrening er kun for ungdomsskoleelever. Vi holder til i Alvøen og disponerer bil, to båter, diverse verktøy og maskiner, og et fullt utstyrt sløydverksted. Alvøen arbeidstrening har også bygget opp et stort saltvanns akvarium i lokalene i Alvøen. Dette blir stadig fylt opp med nye arter som elevene fanger.

I Alvøen arbeidstrening jobber vi med de ulike skolefagene og kompetansemålene, men har fokus på læring gjennom praktisk arbeid og ulike praktiske prosjekter. Gjennom for eksempel å bygge en bod, jobber elevene med kompetansemål i flere ulike fag; som norsk, matematikk, samt Kunst og Håndverk. Eksempler på praktiske prosjekter dette skoleåret er oppstart med bikuber/ honningproduksjon og båtførerprøven. Vi er godkjent som testsenter, slik at vi selv kan holde båtførereksamener hos oss.

Alvøen arbeidstrening har som mål å hjelpe ungdomsskoleelever til å ta et reelt skolevalg etter grunnskolen. Dette gjøres blant annet gjennom å besøke utdanningsmesser, gå på skolebesøk, besøk på ulike arbeidsplasser og ikke minst ved at elevene selv får prøve ulike arbeidsoppgaver. Gjennom dette forarbeidet kan kanskje eleven finne ut hvilken yrkesvei de vil satse på. Vi kan også være med på å sette karakter i avgangs fag etter avtale.

Vi sender ukentlige logger til foresatte og hjemmeskolen. Det kommer et nytt valgfag på ungdomsskolen som heter «praktisk håndverk» høsten 2020. Alvøen arbeidstrening vil blant annet følge læreplanen i dette faget. Om ønskelig sendes gjerne årshjulet for Alvøen arbeidstrening til aktuell skole vedr. innhold og samarbeid til IOP.

**Posidriv på Michelsens plass i Tellevik**

En vernepleier og to spesialpedagoger står for den daglige driften. Posidriv disponerer det nedlagte småbruket Michelsens Plass, Tellevikveien 190 i Åsane. Her har vi et stort område med båt, kajakker, klatrevegg, frisbeegolfbane, lavvo, verksted, musikkrom, samt selvbygd vedhus og sauehus. Tilbudet omfatter mellomtrinns elever fordelt på ulike dager. Vi har opptil seks plasser daglig.

Det inngås kontrakt mellom eleven og Posidriv. Tilknytningen er frivillig. Kontaktlærer skriver logg som hver uke formidles til Posidriv via ITs Learning/mail. Posidriv skriver logg med bilder som legges ut på ITs Learning/mail etter endt dag, dette er åpent også for foresatte. Kontrakten er en forpliktende avtale om endring av konkret utfordring.

Arbeidsøkten kan inneholde:Vedproduksjon, matlaging, skiltproduksjon, snekring, fiske, barnehagebesøk, nabohjelp, vedlikehold av uteområdet m.m. Aktivitetsøkten kan inneholde: Musikkutøvelse, gruppeleker, aktiviteter i og på vann, frisbeegolf, klatring, aking/ski/skøyter, båltenning, fjellturer m.m. Vi drar også på dagsturer noen ganger i halvåret.

**Sandviken Maritime Arena**

Sandviken Maritime Arena holder til i Bergen Kystkultursenter, Sandviksboder 15 – 17 og drives av to spesialpedagoger og en miljøveileder. Her møter elevene hovedsakelig en maritim arena. Mange av våre aktiviteter er knyttet til sjø og båtliv. Elevene får også oppleve aktiviteter som fjellturer, klatring, matauke, verkstedarbeid, vedlikeholdsarbeid og andre aktiviteter som i hovedsak foregår ute I perioder har vi også båtbygging på timeplanen. Det gis tilbud om en dag per uke ved Sandviken Maritime Arena. Samarbeidet mellom Sandviken Maritime Arena og skolen er avtalefestet.Det er et tett samarbeid mellom Sandviken Maritime Arena, hjemmeskole og foresatte.

Sandviken Maritime Arena er et tilbud for elever ved ungdomstrinnet som profiterer på å være i et læringsmiljø preget av praktiske aktiviteter. Elevene får tilbud om en dag i Sandviken som et supplement til hjemmeskolen, som er elevens primære skoletilbud.

**Mellomtrinnet - Alvøen**

Mellomtrinnet i Alvøen har tilhold i Alvøen og har undervisnings base i samfunnshuset like ved Alvøen kai. Mellomtrinnet er et en dags tilbud for elever i 5. – 7. klasse og blir drevet av en spesialpedagog og en miljøveileder. Målet er å gi elever et særlig tilrettelagt tilbud med både teoretisk, praktisk og sosialt innhold. Elevene skal oppleve mestring og bli sett av voksne gjennom ulike læringsstrategier.

**Organisering av skoledagen:**

Kl. 0900 – 1030: Grupperom; faglig og teoretisk del.

Kl. 1030 – 1100: Grupperom; lunsj.

Kl. 1100 – 1345: Praktiske aktiviteter.

I samarbeid med kontaktlærer og elev (foreldre), blir det utarbeidet et faglig tilrettelagt opplegg. F.eks. kan det være å arbeide med ukens lekseplan, ta utgangspunkt i elevens ukeplan, prosjektarbeid, valgte emner og tverrfaglige tema. Vi har tett kontakt med hjemmeskole og sender daglige rapporter.

På Mellomtrinnet blir det mye fokusert på maritime aktiviteter som sjømannskap, opplæring i bruk av ulike fiskeredskaper, strandrydding, svømmetrening og fridykking. Andre praktiske aktiviteter gjennom skoleåret kan være gårdsbesøk, fjellturer, klatring innendørs, samt vinteraktiviteter som ski og skøyter.